Marianne Baudouin Lie

Marianne Kjersti Michelle Baudouin Lie (født 10. september 1974 i Oslo) er en norsk cellist, oppvokst og bosatt i Trondheim. Hun er ansatt som universitetslektor ved NTNU, der hun underviser i entreprenørskap for musikere. Som utøvende musiker er hun i hovedsak kammermusiker, og både som solomusiker og i gruppene Alpaca Ensemble og Trondheim Sinfonietta har hun spesialisert seg på samtidsmusikk, men har også deltatt på flere genreoverskridende prosjekter og album.

Lie har vært stipendiat ved Institutt for musikk, NTNU under Program for kunstnerisk utviklingsarbeid (PKU).

Marianne Baudouin Lie er datter av forfatter og litteraturprofessor emerita Sissel Lie og den franske samfunnsgeografen Axel Baudouin. Hun er søster av scenekunstneren og forfatteren Lisa Charlotte Baudouin Lie.

Utdanning 

Lie fikk sin første celloundervisning ved Trondheim kommunale musikkskole, og gikk deretter, i 1990–93, musikklinjen ved Heimdal videregående skole i Trondheim.
Etter videregående studerte hun et år ved Barratt Due musikkinstitutt (1993–94) og var utvekslingsstudent ved Musikhögskolan i Göteborg, gjennom NORDPLUS-programmet (1996–97).

I 1997 ble hun cand.mag. (cello og kammermusikk) ved Institutt for musikk (NTNU).

Hun studerte i to år ved Royal College of Music i London: 1997–98 Postgraduate Diploma in Performance solo/ensemble recitaist, og 1998–99 Master of music in Chamber music med de to andre musikerne i pianotrioen Trio Alpaca (senere Alpaca Ensemble), Else Bø og Sigrid Elisabeth Stang.

Hennes videre utdanning omfatter både barokkcello med Jennifer Ward Clarke, komposisjon (NTNU 2010–11) og en mastergrad i kammermusikk. Hun har studert med Bjørn Solum (solocellist, Oslo-Filharmonien); Mats Rondin (cellist, dirigent); Leonid Gorokhov, (cellist); Hatto Beyerle (bratsjist, kunstnerisk leder, European Chamber Music Academy) og Stanislaw Kulhawzuk (kontrabassist, Trondheim Symfoniorkester).

Karriere 

I 1996 stiftet hun pianotrioen Trio Alpaca sammen med Sigrid Elisabeth Stang (fiolin) og Else Bø (piano). Trioen skiftet senere navn til Alpaca Trio, og utgjør nå kjernen i Alpaca Ensemble.

Etter at hun etablerte seg i Trondheim i 2001, har hun vært aktiv som frilanser i Trondheim Symfoniorkester (TSO), Bergen filharmoniske orkester, TrondheimSolistene, Trondheim Sinfonietta og Trondheim Jazzorkester, samt i diverse samarbeidsprosjekter.
I tillegg til å være utøvende musiker, underviser hun, både i cello og kammermusikk, på ulike nivåer. 

Lie er to ganger nominert til Spellemannprisen med ulike orkestre:
Under Spellemannprisen 2008 vant Trondheim Sinfonietta, der hun var medlem, klassen for barneplate med Så rart ...! med tekster av Inger Hagerup og André Bjerke til musikk av Trygve Brøske.

I 2010 ble Alpaca Ensemble nominert i klassen samtidsmusikk for platen Systema naturae. Komponisten, Lene Grenager, ble også nominert som beste samtidskomponist.

I 2016 ble platen Khipukamayuk nominert i klassen Tonos komponistpris.

Solistoppdrag med orkester (utvalg) 
I tillegg til at Alpaca Trio  har hatt oppdrag som solister med ulike symfoniorkestre, har Lie hatt flere egne solistoppdrag:
 2014 Khipukamayuk, urfremføring av Lene Grenager cellokonsert med Trondheim Sinfonietta. Konserten ble skrevet til Lie.
 2015 Cello stories, nypremiere av Nils Henrik Asheims cellokonsert med TrondheimSolistene.
 2016 Marmæle, urfremføring av Jon Øivind Ness' cellokonsert med Trondheim Symfoniorkester under TSO samtidsfest.

Diskografi (utvalg) 

 2006 – Skråpanel – Ep med Alpaca Ensemble og musikk av Eirik Hegdal
 2007 – Tapet Tapet! – med Alpaca Ensemble, musikk av Eirik Hegdal
 2008 – Hvor i rømmegrøten er Melkeveien? – barneplate sammen Alpaca Ensemble og musikk av Øyvind Brandtsegg
 2008 – Så Rart...! – barneplate med Trondheim Sinfonietta 
 2009 – Trondheim Jazz Orchestra & Kobert
 2010 – Elevator – med Store Alpaca Ensemble, musikk av Eirik Hegdal
 2010 – Triads and More! – med Trondheim Jazzorkester m Joshua Redman, musikk av Eirik Hegdal
 2010 – Systema Naturae – med Alpaca Ensemble, Lene Grenagers kammermusikk. (Anmeldelse)
 2011 – Snowblind – med Trondheim Sinfonietta 
 2014 – Moving Slow – med Alpaca Ensemble, musikk av Eirik Hegdal.
 2014 – Trønderbarokk – med Gjermund Larsen og TrondheimSolistene
 2015 – Oh no Love, you're not alone – med Alpaca Ensemble. (Anmeldelse)
 2016 – Khipukamayuk – musikk av Lene Grenager. (Anmeldelser)

Stillinger og verv (utvalg) 

Lie er medlem av Musikkutvalget for innspillings- og publiseringsstøtte under Norsk kulturfond. 

I 2008–2013 var hun daglig leder og produsent for Trondheim Sinfonietta, der hun nå er styreleder. I Alpaca Ensemble er hun cellist, produsent og medeier.

Hun har tidligere vært produsent for Trondheim kammermusikkfestival (2006–09) og leder av Trondheim International Chamber Music Competition (TICC) (2009–13), som arrangeres under festivalen. 

I 2007–2015 var hun styremedlem i nyMusikk, avdeling Trondheim.

Priser 
 2000 – Concerto Prize, Royal Welsh College of Music and Drama 
 1999 – Anna Shuttleworth Solo Cello prize , Royal College of Music.
 1998 – Stuart Knussen Senior Cello prize, Royal College of Music
 1998 – Susan Connell Chamber music prize , Royal College of Music

Referanser

Kilder 
 Kamfest-intervju (2011): «Folkan bak festivalen: Marianne B. Lie»
 Lies profilside, NTNU

Eksterne lenker 
 Offisielt nettsted
 Making sense, not meaning. Offisielt nettsted for Lies forskningsprosjekt
 
 «Rhetoric Performance Practices and Music-as-speech in Contemporary Classical Music» Program for kunstnerisk utviklingsarbeid (PKU) om Lies forskningsprosjekt (engelsk)
 Alpaca Ensembles offisielle nettsted
 om Lie, på mic.no

Norske cellister
Personer tilknyttet NTNU
Personer fra Trondheim kommune
Fødsler i 1974